b'\n_START_ARTICLE_\nTerminologie\n_START_PARAGRAPH_\nCuv\xc3\xa2ntul \xe2\x80\x9eterminologie\xe2\x80\x9d are dou\xc4\x83 accep\xc8\x9biuni. Pe de o parte denume\xc8\x99te totalitatea termenilor de specialitate folosi\xc8\x9bi \xc3\xaentr-un anumit domeniu al cunoa\xc8\x99terii: \xc8\x99tiin\xc8\x9bific, tehnic, artistic etc., pe de alt\xc4\x83 parte \xc3\xaenseamn\xc4\x83 studiul termenilor de specialitate, deci constituie o ramur\xc4\x83 a lingvisticii._NEWLINE_O terminologie ca, de exemplu, vocabularul juridic, reprezint\xc4\x83 \xe2\x80\x9eun ansamblu de termeni sau cuvinte specializate apar\xc8\x9bin\xc3\xa2nd unui sociolect, care se caracterizeaz\xc4\x83 prin univocitate \xc8\x99i non-ambiguitate\xe2\x80\x9d.\n_START_SECTION_\nTerminologia ca ansamblu de termeni de specialitate\n_START_PARAGRAPH_\nFiecare domeniu al cunoa\xc8\x99terii \xc3\xae\xc8\x99i are propria terminologie, dar nu orice cuv\xc3\xa2nt face parte dintr-o terminologie, ci numai din limba comun\xc4\x83. Exist\xc4\x83 \xc3\xaens\xc4\x83 multe cuvinte care apar\xc8\x9bin \xc8\x99i limbii comune, \xc8\x99i unei terminologii. De exemplu, cuv\xc3\xa2ntul \xe2\x80\x9ecl\xc4\x83dire\xe2\x80\x9d este un substantiv din limba comun\xc4\x83, dar \xc8\x99i un termen din domeniile arhitectur\xc4\x83, construc\xc8\x9bii, inginerie \xc8\x99i pia\xc8\x9b\xc4\x83 imobiliar\xc4\x83._NEWLINE_Se poate vorbi \xc8\x99i despre terminologie proprie unui autor, unui g\xc3\xa2nditor sau unui curent de g\xc3\xa2ndire, de exemplu kantian\xc4\x83, marxist\xc4\x83 etc.\n_START_SECTION_\nTerminologia ca ramur\xc4\x83 a lingvisticii\n_START_PARAGRAPH_\nTerminologii aplic\xc4\x83 \xc3\xaen munca lor cuno\xc8\x99tin\xc8\x9be de lingvistic\xc4\x83 \xc3\xaen general, de semantic\xc4\x83 \xc8\x99i etimologie \xc3\xaen special, pe l\xc3\xa2ng\xc4\x83 cuno\xc8\x99tin\xc8\x9bele din domeniul a c\xc4\x83rui terminologie o studiaz\xc4\x83._NEWLINE_\xc3\x8en unele \xc8\x9b\xc4\x83ri exist\xc4\x83 reglement\xc4\x83ri precise privitoare la terminologiile diferitelor domenii. De exemplu, \xc3\xaen Fran\xc8\x9ba, exist\xc4\x83 \xc3\xaen cadrul fiec\xc4\x83rui minister o comisie de terminologie, care fixeaz\xc4\x83 liste de termeni de referin\xc8\x9b\xc4\x83 \xc8\x99i propune echivalen\xc8\x9bi francezi pentru termenii str\xc4\x83ini. Aceste propuneri sunt publicate \xc3\xaen Journal officiel (echivalentul Monitorului Oficial din Rom\xc3\xa2nia) \xc8\x99i devin recomand\xc4\x83ri pentru popula\xc8\x9bie \xc8\x99i \xc3\xaentreprinderi, iar folosirea lor este obligatorie \xc3\xaen contractele \xc3\xaencheiate de persoanele juridice.\n_START_SECTION_\nBaze de date terminologice\n_START_PARAGRAPH_\nExist\xc4\x83 baze de date cu terminologiile recomandate de organisme oficiale \xc3\xaen Belgia, cu traducerea termenilor \xc3\xaen englez\xc4\x83, flamand\xc4\x83 \xc8\x99i german\xc4\x83, sau \xc3\xaen Qu\xc3\xa9bec (Canada), cu termenii echivalen\xc8\x9bi \xc3\xaen englez\xc4\x83._NEWLINE_Alte baze de date sunt multilingve, cum este cea a ONU sau cea a Uniunii Europene.'